text: Hus angrebet med molotovcocktail
  24 september 2016 kl. 05.00
  Brandattentat mod beboelsesejendom i Ølgod. To mistænkte gerningsmænd er anholdt.
  To yngre mænd på henholdsvis 22 og 24 år er natten til lørdag blevet anholdt og sigtet for forsætlig brandstiftelse. Det oplyser vagtchef ved Syd- og Sønderjyllands Politi Erik Lindholdt til TV SYD.
  - Efter en anmeldelse ankom en politipatrulje klokken 02.38 til en beboelsesejendom på Østerbro i Ølgod. Her var der netop blevet kastet en molotovcocktail mod bygningen, fortæller vagtchef Erik Lindholdt til TV SYD.
  De to mænd stak af i en personbil, men blev klokken 04.47 anholdt af politiet i nærheden af Herning.
  Erik Lindholdt, Syd- og Sønderjyllands Politi: "De to mænd stak af i en personbil, men blev klokken 04.47 anholdt af politiet i nærheden af Herning."
  Gerningsmændene skal senere lørdag afhøres. Ifølge vagtchefen kender politiet endnu ikke årsagen til brandstiftelsen.
  Den ene af de to anholdte er fra lokalområdet i Ølgod, mens den anden kommer længere nordfra, fortæller vagtchef Erik Lindholdt til TV SYD.
  